1. ΝΟΜΟΘΕΤΙΚΟΝ ΔΙΑΤΑΓΜΑ της 3/4 Νοεμ. 1926 Περί αντικαταστάσεως του άρθρ. 10 του Νόμ. 1831/1920. Άρθρ.1.-Υποχρεούνται εις εγκατάστασιν ασυρμάτου τηλεγράφου τα ελληνικά εμπορικά πλοία των κάτωθι δύο πρώτων κατηγοριών. (Κατηγορία Α΄: Επιβατηγά οσησδήποτε χωρητικότητος, επεκτείνοντα τους πλους των εις τον ωκεανόν. Κατηγορία Β΄:1)Επιβατηγά ή φορτηγά άνω των 1600 κόρων ολικής χωρητικότητας, οπουδήποτε και αν ταξιδεύουν. 2)Επιβατηγά και κάτω των 1600 κόρων ολικής χωρητικότητος, επεκτείνοντα τους πλους των εκτός της γραμμής της περιλαμβανούσης το Βρινδίσιον, Δυρράχιον, τα ελληνικά παράλια, τα Δωδεκάνησα, και τα δυτικά παράλια της Μικράς Ασίας, μέχρι της εξόδου του Βοσπόρου εις την Μαύρην θάλασσαν, 3 )Φορτηγά, και κάτω των 1600 κόρων ολικής χωρητικότητος, επεκτείνοντα τους πλους των εις τον ωκεανόν.4)Τα ναυαγοσωστικά. 5)Τα ιστιοφόρα τα επεκτείνοντα τους πλους των εις τον ωκεανόν. Κατηγορία Γ΄:Πλοία παντός είδους μη υπαγόμενα είς τινα των ανωτέρω κατηγοριών και συνεπώς μη υπόχρεα εις εγκατάστασιν ασυρμάτου δύνανται να φέρωσιν τοιαύτην εφ’ όσον επιθυμούσι). Ως προς τας κατηγορίας, βλ. ήδη αρθρ. 1 Β.Δ. 31 Αυγ./3 Οκτ. 1955, κατωτέρω. Άρθρ.2.-Η κατηγορία εις ην ανήκει πλοίον τι είναι μόνιμος .  επιτρέπεται όμως μεταβολή αυτής κατόπιν της ητιολογημένης αιτήσεως του πλοιοκτήτου, υποβαλλομένης τρεις τουλάχιστον μήνας πρότερον εις την διεύθυνσιν του εμπορικού ναυτικού, ήτις αποφασίζει μετά προηγουμένην γνωμοδότησιν της Δ.Ρ.Υ.Ν. Άρθρ.3.-Δια πάσαν παράβασιν του παρόντος Ν.Δ/τος ισχύει το άρθρ. 4 του Νόμ. 1831, ως ετροποποιήθη υπό του από 27 Δεκ. 1923 Ν.Δ/τος «περί τροποποιήσεως του Νόμ. 1831». Καταργείται πάσα προγενεστέρα διάταξις αντικειμένη εις το παρόν Ν.Δ/μα, ούτινος, υποβληθησομένου εις την κύρωσιν της Βουλής η ισχύς άρχεται από της δημοσιεύσεως εις την Εφημερίδα της Κυβερνήσεως. 